Deense nasionale vrouekrieketspan

Die **Deense nasionale vrouekrieketspan** is die nasionale vrouekrieketspan wat Denemarke in internasionale krieket verteenwoordig. Krieket word in Denemarke deur die Deense Krieketfederasie (*DCF*, van Deens: *Dansk Cricket Forbund*) beheer. Ná die volle lede Engeland en Ierland asook die assosiaatlede Nederland en Skotland is Denemarke tradisioneel een van die sterker nasionale Europese vrouekrieketspanne.

In April 2018 het die IKR besluit om aan al sy lede volle T20I-status toe te ken. Vervolgens word al die T20I-wedstryde wat Denemarke ná 1 Januarie 2019 teen ander IKR-lede speel as ’n volle T20I erken. Denemarke is tans (Augustus 2025) 40ste op die Twintig20-vrouewêreldranglys.

## Beheerliggaam 
Die Deense Krieketfederasie (Deens: *Dansk Cricket Forbund*, DCF) is in 1953 gestig en verantwoordelik vir die reël van krieket in Denemarke. In 1966 het hulle as ’n assosiaatlid by die Internasionale Krieketraad (IKR) aangesluit. Daarbenewens was die Deense beheerliggaam in 1997 ’n stigtingslid van die Europese Krieketraad.

Die Deense Krieketfederasie bestuur al die Denemarke-verteenwoordigende nasionale spanne, insluitende die mans, vroue en jeug. Hulle is ook verantwoordelik vir die bestuur en organisasie van T20I-reekse teen ander spanne, en die reël van internasionale wedstryde tuis. Daarbenewens is die DCF verantwoordelik vir inkomsteverkryging deur die verkoop van kaartjies, borgskappe en uitsaairegte, veral in verband met die Deense span.

Kinders en jongmense word reeds op skool aan krieket bekend gestel en na gelang van hul belangstelling en talent begin hulle met hul afrigting.

## Geskiedenis 
Denemarke het sy EDI-buiging tydens die Europese Vrouekrieketbeker 1989 op eie bodem gemaak en dié toernooi as naaswenner afgesluit. Die Dene het ook die Europese Vrouekrieketbeker 1991 as naaswenner beëindig. Die span het ook twee keer aan vrouekrieketwêreldbekertoernooie deelgeneem en in 1993 in die sewende en in 1997 in die tiende plek geëindig. Hul enigste EDI-wedstryde buite die Europese Vrouekrieketbeker en die Vrouekrieketwêreldbeker was tydens twee reekse teen Nederland op die Mikkelberg-Kunst-und-Cricket Center in Duitsland in 1997 en 1998. Denemarke het op 21 Julie 1999 in sy laaste EDI-wedstryd teen Nederland gespeel. Destyds het vrouekrieket in Denemarke gesukkel met die verkryging van spelers nadat die Deense Krieketfederasie die nasionale liga van 2000 af op agt spelers per span beperk het.

In Augustus 2013 het Denemarke ’n terugkeer gemaak op internasionale vlak en aan ’n vyfhoekige toernooi in Bologna deelgeneem (saam met Estland, Gibraltar, Italië en België). Die Dene het dié toernooi as naaswenner ná die Italianers afgesluit, nadat die span drie van sy vier wedstryde gewen het. In Augustus 2014 het Denemarke saam met ses ander Europese spanne aan ’n internasionale 20-beurttoernooi in Berlyn deelgeneem. Hulle het slegs twee van hul ses wedstryde gewen (Gibraltar en België met nege paaltjies elk) en gevolglik in die vyfde plek geëindig, ná Italië, Duitsland, Frankryk en Jersey.

In Augustus 2024 het Denemarke die T20I-Nordiese Vrouebeker 2024 ná oorwinnings oor Guernsey, die gasvroue Noorweë, Estland en Finland XI beklink.

## Spelers 
### Spelerstatistieke 
Daar het altesaam 32 spelers EDI- en 28 spelers T20I-krieket vir Denemarke gespeel. Vervolgens die spelers wat vir die Deense span die meeste lopies aangeteken en die meeste paaltjies geneem het.

#### Lopies 
#### Paaltjies 
### Spankapteins 
Tot op hede was vier spelers reeds die kaptein vir Denemarke tydens ’n EDI-wedstryd en vier tydens ’n T20I.

## Rekords 
### EDI-rekord teen ander lande 
### Vrouekrieketwêreldbekerrekord 
### T20I-rekord teen ander lande 
### T20I-vrouewêreldbekerrekord 
## Sien ook 
* Deense nasionale krieketspan

## Verwysings 
## Eksterne skakels 
*  Amptelike webwerf van die Deense Krieketfederasie
*  Denemarke-vroue op ESPNcricinfo
*  Denemarke by die IKR